Mange partiers kampagnemaskiner er allerede tændt. Borgernes personlige data spiller en nøglerolle, når man skal vinde et valg. Og Venstre er klar til at bruge »langt mere end 30 millioner kroner« på den kommende valgkamp. Det siger partisekretær Claus Richter i Politikens politiske podcast ’Nedtælling til valget’.

»Det er dyrt at lave valgkamp i Danmark. Vi kommer i hvert fald til at bruge langt over 30 millioner kroner på næste valgkamp – måske også mere end det«, siger Claus Richter.

Et af de værktøjer, som partierne i høj grad benytter sig af, kaldes geomapping. Partierne køber sig til data om borgere i bestemte områder. Hvor mange børn har de? Har de en eller flere biler? Hvad tjener de, og hvilken uddannelse har de taget? De store mængder data analyseres, og derefter ved partierne, hvor i Danmark der bor vælgere, som de kan omvende – altså rekruttere til at stemme på præcis deres parti.